 „Unui viitor student la Facultatea de Chimie i-aș recomanda să profite pe deplin de perioada studiilor” – interviu cu Marius-Alexandru Mihai

Câștigător al premiului pentru „Cea mai bună disertație de master în domeniul „Științelor Exacte și ale Ingineriei” și, totodată, al Marelelui Premiu, pentru „Cea mai bună lucrare de disertație”, în cadrul celei de-a patra Gale a Premiilor Senatului UB, desfășurată la finalul anului 2020, Marius-Alexandru Mihai intenționează să urmeze o carieră în cercetare.
Lucrarea câștigătoare, Study of Cobaltite-Based Catalytic Materials for Methane Combustion, a fost realizată sub coordonarea prof. univ. dr. Ioan Cezar Marcu, cadru didactic în cadrul Departamentului de Chimie Organică, Biochimie și Cataliză al Facultății de Chimie a UB. 

Despre provocările din spatele redactării disertației, orele petrecute în laborator, precum și despre piedicile generate de contextul pandemic actual în elaborarea lucrării și desfășurarea experimentelor de laborator, ne va povesti chiar Marius-Alexandru Mihai.
Pasionat de științe exacte, interlocutorul recomandă „colegilor mai tineri”, studenților de la Facultatea de Chimie, să profite pe deplin de perioada studiilor, să înțeleagă că doar în anii de facultate au posibilitatea să se dezvolte integral în domeniul ales și să aibă convingerea că orice curs pierdut este în detrimentul lor. 
Reporter: Ați câștigat, în cadrul celei de-a patra ediții a Premiilor Senatului Universității din București, distincția pentru „Cea mai bună lucrare de disertație în domeniul Științelor Exacte și ale Ingineriei” și, totodată, Marele Premiu, pentru „Cea mai bună lucrare de disertație”. Ce v-a motivat să participați la această competiție și ce a însemnat pentru dumneavoastră obținerea acestui premiu? 

Marius-Alexandru Mihai: Motivul principal pentru care am participat la această competiție este, fără îndoială, încurajarea și încrederea pe care coordonatorul meu, prof. univ. dr. Ioan-Cezar Marcu, mi le-a acordat. Obținerea acestui premiu este un enorm câștig personal și un puternic motiv de încurajare pentru cariera de cercetător. Totodată, reprezintă și o dovadă clară de recunoștință a volumului mare de muncă depus, atât de către mine, cât și de către domnul profesor.
R.: Cum ați descrie, pe scurt, domeniul dumneavoastră de cercetare?

M.A.M.: Chimia este un domeniu foarte vast. Prin intermediul acestei științe, analizăm produse alimentare, medicale, obținem medicamente, mase plastice, materiale etc. Domeniul de cercetare al catalizei se restrânge la substanțe și materiale funcționale capabile să producă diverse substanțe utile, cum sunt cele menționate mai sus, să distrugă substanțe nocive sau să stea la baza unor sisteme de conversie și stocare a energiei.
R.: Cercetarea dumneavoastră, Study of Cobaltite-Based Catalytic Materials for Methane Combustion, a fost coordonată de către prof. univ. dr. Ioan Cezar Marcu, cadru didactic în cadrul Departamentului de Chimie Organică, Biochimie și Cataliză al Facultății de Chimie a UB. Dumnealui este cercetător științific la Centrul de Cercetări „Catalizatori și Procese Catalitice”, laureat al mai multor competiții în domeniul științific (Diploma de Onoare a Societății de Chimie din România „pentru contribuții deosebite în promovarea chimiei” în anul 2019; Premiul al III-lea la Secțiunea Cercetătorul Anului, la Gala Premiilor în Educație din anul 2010, Premiul Young Scientist al International Association of Catalysis Societies, Paris, 2004), așadar un specialist cu exigențe ridicate. Cum a decurs această colaborare?
M.A.M.: Colaborarea cu domnul profesor a decurs pur și simplu minunat! Într-adevăr, exigențele sunt ridicate și este un adevărat profesionist, așa cum ați menționat și dumneavoastră, însă această calitate este, din punctul meu de vedere, imperativă pentru atingerea unor performanțe remarcabile în cercetarea științifică.
R.: Tematica lucrării dumneavoastră pune în evidență mecanismele de reacție implicate în oxidarea totală a metanului, dintr-o perspectivă insolită care schimbă ceea ce se cunoștea până acum despre acest proces complex. Care a fost motivația alegerii acestei teme și ce deschidere există spre acest domeniu în spațiul românesc, dar și în cel european, și cum ați putea explica pentru publicul larg posibilele aplicații ale acestei cercetări? 
M.A.M.: Această cercetare ajută la înțelegerea modului de funcționare a unor materiale menite să minimizeze eliberarea în atmosferă, de către vehicule și anumite procese industriale, a unor substanțe poluante, vătămătoare omului și naturii. Materialele studiate prezintă avantajul economic de a fi cu mult mai ieftine, de câteva zeci sau chiar sute de ori, decât cele folosite actual, sunt mai robuste și mai durabile.
R.: Ce metode de cercetare ați folosit, având în vedere că aveți în cuprins un număr însemnat de reprezentări grafice? 

M.A.M.: Metodele de cercetare folosite în lucrare sunt, în mare parte, unele specifice particularizării unor materiale catalitice, de exemplu: difracție de raze X (redarea structurii atomilor în material – pozițiile lor), microscopie electronică etc. La acestea se adaugă și măsurări de conductivitate electrică in situ, metodă ce este capabilă să clarifice anumite aspecte unde alte metode pot eșua sau da rezultate inconsistente. 
R.: Având în vedere că lucrarea dvs. de cercetare este bazată pe aplicații practice, cât timp ați petrecut cu aproximație în laborator și ce dificultăți ați întâmpinat în elaborarea acesteia?

M.A.M.: Cred că în laborator am petrecut aproximativ 150 de ore. Este greu să estimez cu acuratețe, fiindcă întreg studiul a durat aproape doi ani. Documentarea nu este inclusă în acest calcul. Legat de dificultăți, ceea ce pot spune este că am reușit să trec peste ele fără mari probleme. Poate ca aș fi trecut mai ușor dacă finanțarea laboratorului ar fi fost mai generoasă.
R.: Cercetarea dumneavoastră a avut parte de o receptare pozitivă, mai ales că face obiectul unui articol publicat recent în  publicația internațională Applied Catalysis: A: General (factor de impact: 5.006),. V-ați gândit deja la o posibilă continuare a acesteia în cadrul studiilor doctorale?
M.A.M.: Studiile doctorale se vor axa pe un domeniu strâns înrudit, și anume electrocataliză. Sunt sigur însă că voi continua și colaborarea cu mentorul meu în viitoare studii legate de tema de cercetare a disertației și nu numai.
R.: Alegerea unei profesii pare din ce în ce mai dificilă în zilele noastre. Ce anume v-a determinat să vă dedicați acestui domeniu, Chimia Materialelor?
M.A.M.: Calea profesională pe care am ales-o a fost și este pur bazată pe plăcerea și ușurința cu care pot să asimilez informații specifice domeniului. Mă pasionează în general științele exacte, chimia și fizica cu precădere. Chimia Materialelor conține atât elemente din chimie, cât și din fizică, motiv pentru care am găsit acest domeniu ca fiind cel mai potrivit pentru mine, pentru cariera mea.
R.: Ce planuri legate de parcursul profesional, continuarea studiilor și propria dezvoltare intelectuală aveți?
M.A.M.: Indubitabil, continuarea studiilor, perfecționare și aprofundare. Nu știu încă ce să zic despre o carieră în învățământ, mă tentează, însă sunt sigur că în cercetare voi activa toată cariera mea.
R.: În încheiere, vă rugăm să ne spuneți ce ați recomanda unui viitor student al Facultății de Chimie. Ce v-ar fi plăcut să știți înainte să urmați această facultate și cum ați reușit să aveți mereu rezultate academice extraordinare, având în vedere că ați fost șef de promoție, aveți deja articole științifice publicate, ați participat la multe conferințe?
M.A.M.: Unui viitor student i-aș recomanda să profite pe deplin de perioada studiilor, să înțeleagă că doar în anii de facultate are posibilitatea să se dezvolte integral în domeniul chimiei și să aibă convingerea că orice curs pierdut este în detrimentul lui. Să nu se sperie dacă pare copleșitor (mai ales la început!), fiindcă totul se învață și totul va prinde contur – toate se leagă.
Nu îmi amintesc să fi fost chiar surprins de către ceva, deci nu aș zice că aș fi vrut să știu ceva înainte. Ceea ce aș menționa este că te lovești de noțiuni de matematică și fizică, deci ar fi bine să le stăpânești. Rezultatele academice au fost dobândite, aș zice eu, prin luarea lucrurilor în serios, adică nu am acceptat să trec peste noțiuni predate fără să le înțeleg – m-am documentat și am întrebat. 
Astfel, ești capabil să rezolvi orice problemă ți se dă. În facultate nu pot să spun că m-am înghesuit la conferințe fiindcă am alocat mai multă importanță studiului. În opinia mea, la nivelul de student, acesta este mai important decât prezentarea unor rezultate. Din păcate, în perioada studiilor masterale, când rezultatele cercetărilor meritau atenție, am întâmpinat obstacole cauzate de pandemia COVID-19.
